b'\n_START_ARTICLE_\nMapou Yanga-Mbiwa\n_START_SECTION_\nKariera\n_START_PARAGRAPH_\nRodil se je v Banguiju, glavnem mestu Srednjeafri\xc5\xa1ke republike. V Francijo je pri\xc5\xa1el pri okoli petih letih, ko so se z dru\xc5\xbeino preselili v ob\xc4\x8dino Port-de-Bouc, ki le\xc5\xbei v bli\xc5\xbeini mesta Marseille, v departmaju Bouches-du-Rh\xc3\xb4ne. Mladinskemu pogonu Montpellierja se je pridru\xc5\xbeil leta 2005. V profesionalnih vrstah je debitiral 23. februarja 2007, ko je moral Montpellier v drugi francoski ligi Ligue 2 z 0\xe2\x80\x931 priznati premo\xc4\x8d ekipi Bastie. Yanga-Mbiwa je tisto sre\xc4\x8danje pri\xc4\x8del v za\xc4\x8detni enajsterici in nato odigral vseh 90 minut, v katerih si je prislu\xc5\xbeil tudi rumeni karton. Po koncu sezone 2006/07 je s klubom podpisal svojo prvo profesionalno pogodbo, ki ga je vezala v triletno sodelovanje do leta 2010. S tem je tudi uradno napredoval v \xc4\x8dlansko ekipo, kjer so mu podelili dres s \xc5\xa1tevilko 3._NEWLINE_Na za\xc4\x8detku sezone 2007/08 je imel status rezervista, a ga je do septembra 2007 Montpellierjev trener Rolland Courbis kljub njegovim rosnim 18 letom imenoval v za\xc4\x8detno enajsterico. Yanga-Mbiwa je status standardnega \xc4\x8dlana za\xc4\x8detne postave ohranil vse do konca sezone. V skupaj 41 nastopih, na katerih je dosegel 1 zadetek, ni razo\xc4\x8daral. Po Montpellierjevi zmagi 1\xe2\x80\x930 nad Ajacciom 31. avgusta je Yanga-Mbiwa nastopil na vsaki klubski tekmi, vklu\xc4\x8dno s tekmami v Francoskem pokalu in Liga\xc5\xa1kem pokalu, v katerih je Montpellier dosegel osmino finala oziroma \xc4\x8detrtfinale. Svoj edini zadetek sezone je dosegel 12. maja 2008 proti Gueugnonu, ko je nasprotnikovo mre\xc5\xbeo zatresel v sodnikovem dodatku in svoje mo\xc5\xa1tvo popeljal do zmage z 2\xe2\x80\x931. _NEWLINE_Mesto v za\xc4\x8detni enajsterici mu je ostalo tudi v naslednji sezoni, sezoni 2008/09. Kljub konkurenci na njegovem igralnem mestu s strani \xc5\xa1e dveh mladcev, Micka\xc3\xabla Nelsona in Abdelhamida El Kaoutarija, je Yanga-Mbiwa na zelenici s svojimi predstvami navdu\xc5\xa1eval. Skupaj je nastopil na 33 sre\xc4\x8danjih in vnovi\xc4\x8d prispeval 1 zadetek. Tudi ta zadetek je dosegel v sodnikovem dodatku, ko je Montpellierju prinesel izena\xc4\x8denje 3\xe2\x80\x933 proti Angersu. Njegov izena\xc4\x8dujo\xc4\x8di zadetek je padel komaj nekaj sekund po zadetku Malika Couturierja, s katerim je Angers povedel 3\xe2\x80\x932.  20. marca 2009, ko se je z ekipo kr\xc4\x8devito boril za napredovanje v prvo ligo Ligue 1, je na sre\xc4\x8danju proti Brestu staknil te\xc5\xbejo po\xc5\xa1kodbo. Slednja ga je od nogometnih zelenic oddaljila za skoraj 2 meseca. V ekipo se je vrnil \xc5\xa1ele 8. maja 2009 za zadnja \xc5\xa1tiri sre\xc4\x8danja sezone, na katerih je pomagal klubu pomagal do 2. mesta na lestvici. Montpellier se je v prvo ligo uvrstil \xc5\xa1ele na zadnji dan tekmovanja, ko je z 2\xe2\x80\x931 premagal neposrednega konkurenta za vstop med elito, mo\xc5\xa1tvo Strasbourga._NEWLINE_Kljub uspe\xc5\xa1ni sezoni in napredovanju v prvo ligo je zavoljo korupcijske sodbe, zaradi katere je naposled pristal v zaporu, s polo\xc5\xbeaja odstopil Rolland Courbis. Novi strateg Montpellierja je tako postal Ren\xc3\xa9 Girard. Girard se je hitro po prevzemu delovnega mesta izjasnil, da \xc5\xbeeli v klubu obdr\xc5\xbeati Yanga-Mbiwaja. 2. junija 2009 je tako sledilo obojestransko podalj\xc5\xa1anje pogodbe, po kateri naj bi Yanga-Mbiwa v Montpellierju ostal do leta 2012.  Yanga-Mbiwa je v Ligue 1 debitiral v uvodnem krogu, ko je s soigralci iztr\xc5\xbeil remi 1\xe2\x80\x931 proti Paris Saint-Germainu.  12. maja 2010 je Yanga-Mbiwa podpisal novo podalj\xc5\xa1anje pogodbe, ki ga tako ve\xc5\xbee v sodelovanje s klubom vse do leta 2013.\n_START_SECTION_\nReprezentan\xc4\x8dna kariera\n_START_PARAGRAPH_\nYanga-Mbiwa ima dvojno dr\xc5\xbeavljanstvo Francije in Srednjeafri\xc5\xa1ke republike, s \xc4\x8dimer ima pravico na mednarodni ravni zastopati obe dr\xc5\xbeavi. Potem ko dolgo \xc4\x8dasa ni zaigral za nobeno mladinsko reprezentanco, ga je 1. oktobra 2009 vpoklical francoski U21 selektor Eric Mombaerts. Yanga-Mbiwa se je tako pridru\xc5\xbeil kadru francoske reprezentance do 21 let za tekmi kvalifikacij za Evropsko prvenstvo do 21 let, proti Malti in Belgiji 9. in 13. oktobra.'